***Címzetti Felhívás***

***Pilot ESG Tanácsadási program***

***A Felhívás kódszáma: GINOP-1.1.7-17-BÉT-6***

A *GINOP-1.1.7-17 KKV szektor hatékonyságának növelése elsősorban tőzsdei bevezetést szolgáló intézkedések biztosítása révén* c. kiemelt projekt felhívás keretében támogatott Budapesti Értéktőzsde Zrt. (továbbiakban: BÉT) Felhívása a KKV-k fenntartható fejlődési célokhoz való fokozottabb hozzájárulását célzó és ESG érettségét növelő pilot ESG-tanácsadási program megvalósítására akkreditált ESG tanácsadó szervezetek igénybevételével.

A Kormánnyal való együttműködés keretében a jelen Felhívást meghirdető BÉT vállalja, hogy:

* a benyújtott kérelmekről 20 munkanap alatt dönt;
* a Felhívás feltételeinek megfelelő szervezeteket vissza nem térítendő – 100%-os intenzitású – támogatásban részesíti a rendelkezésre álló forrás erejéig (amennyiben a KKV rendelkezik de minimis kerettel);
* biztosítja a kiválasztott KKV-k pilot, a BÉT ESG módszertana szerinti ESG-tanácsadási programban való részvételét.

A kérelmet benyújtó KKV az együttműködés keretében vállalja[[1]](#footnote-2), hogy:

* részt vesz a pilot, a BÉT ESG módszertana szerinti ESG-tanácsadási programban;
* a BÉT ESG módszertanának tesztelése érdekében a vállalati ESG jelentéstételt célzó projektje megvalósítása során együttműködik az akkreditált ESG Tanácsadóval és a 3.3.2. pontban szereplő minimum követelményeket teljesíti;
* a pilot ESG-tanácsadási projekt zárásához szükséges feltételeket teljesíti (beszámoló, kifizetési kérelem).

Tartalomjegyzék

[1. A tervezett fejlesztések háttere 4](#_Toc120553739)

[1.1. A Felhívás indokoltsága és célja 4](#_Toc120553740)

[1.2. A rendelkezésre álló forrás 4](#_Toc120553741)

[1.3. A támogatás háttere 5](#_Toc120553742)

[2. Ügyfélszolgálatok elérhetősége 5](#_Toc120553743)

[3. A Projektekkel kapcsolatos elvárások 6](#_Toc120553744)

[3.1. Támogatható tevékenységek bemutatása 6](#_Toc120553745)

[3.2. A támogatható tevékenységek állami támogatási szempontú besorolása 6](#_Toc120553746)

[3.3. A projekt műszaki-szakmai tartalmával és a megvalósítással kapcsolatos elvárások 7](#_Toc120553747)

[3.3.1. Általános elvárások 7](#_Toc120553748)

[3.3.2. Mérföldkövek 8](#_Toc120553749)

[3.3.3. Kötelező vállalások 9](#_Toc120553750)

[3.4. A projektvégrehajtás időtartama 9](#_Toc120553751)

[3.4.1. A projekt megkezdése 9](#_Toc120553752)

[3.4.2. A projekt végrehajtására rendelkezésre álló időtartam 9](#_Toc120553753)

[3.5. Projektekkel kapcsolatos egyéb elvárások 10](#_Toc120553754)

[3.5.1. A projekt területi korlátozása 10](#_Toc120553755)

[3.6. Fenntartási kötelezettség 10](#_Toc120553756)

[3.7. Önerő 10](#_Toc120553757)

[4. A támogatási kérelmek benyújtásának feltételei 10](#_Toc120553758)

[4.1. Támogatást igénylők köre 11](#_Toc120553759)

[4.2. Támogatásban nem részesíthetők köre 11](#_Toc120553760)

[4.3. A kérelem benyújtásának határideje és módja 12](#_Toc120553761)

[4.4. Kiválasztási kritériumok és a kiválasztási eljárásrend 13](#_Toc120553762)

[5. A finanszírozással kapcsolatos információk 14](#_Toc120553763)

[5.1. A támogatás formája 15](#_Toc120553764)

[5.2. A támogatás mértéke, összege 15](#_Toc120553765)

[5.3. Az elszámolható költségek köre 15](#_Toc120553766)

[5.4. Az elszámolhatóság további feltételei 16](#_Toc120553767)

[5.5. Nem elszámolható költségek köre 17](#_Toc120553768)

[5.6. Az állami támogatásokra vonatkozó rendelkezések 17](#_Toc120553769)

[6. A kérelem elkészítése során csatolandó mellékletek listája 18](#_Toc120553770)

[7. További információk 18](#_Toc120553771)

**Jelen Címzetti Felhívás elválaszthatatlan része a BÉT támogatását szabályozó GINOP-1.1.7-17 Felhívás,** **valamint a közzétett Működési Kézkönyv és mellékletei, amelyek tartalmazzák az összes szükséges információt, a program működését és a további elvárásokat.**

Felhívjuk a tisztelt KKV-k figyelmét, hogy a Címzetti Felhívás és mellékletei esetén a BÉT a változtatás jogát fenntartja, ezért kérjük, hogy kövessék figyelemmel a [www.bet.hu](http://www.bet.hu) honlapon megjelenő közleményeket!

1. **A tervezett fejlesztések háttere**

## A Felhívás indokoltsága és célja

A hazánkban működő kis- és közepes méretű vállalkozások (KKV-k) meghatározó szerepet játszanak a magyar gazdaság teljesítménye, versenyképessége és a munkaerő foglalkoztatása szempontjából. A KKV-k külső finanszírozási helyzetének javítása a hosszú távú gazdasági növekedés alapvető feltétele, kiemelten fontos a termelőkapacitások, valamint a munkahelyek megőrzése és gyarapítása, a gazdaság versenyképességének növelése érdekében.

A magyarországi KKV-k a versenyképességük fokozása érdekében a fenntartható fejlődési célokhoz való fokozottabb hozzájárulásuk és az ESG-érettségük növelését célzó megoldások kialakításában érdekeltek. A BÉT a hazai sajátosságokhoz illeszkedő ESG-módszertan kialakításán dolgozik, amelynek illeszthetőségét pilot program segítségével vizsgálja. A pilot ESG-tanácsadási program a fenntarthatósági célokhoz igazodó vállalati megoldások és ESG-kihívások hátterével hivatott megismertetni a KKV-kat, a BÉT által előzetesen akkreditált ESG-tanácsadók által nyújtott egyedi, testre szabott ESG-tanácsadási szolgáltatások segítségével. A pilot ESG tanácsadás elnevezésű projektelem alapján a BÉT az általa jelen eljárásban kiválasztott KKV-k (Címzettek) számára megítélt vissza nem térítendő támogatással a kiválasztott akkreditált ESG-tanácsadók által nyújtott ESG-tanácsadási szolgáltatások igénybevételét biztosítja.

Az utóbbi években a társadalmi és környezettudatos befektetések egyre nagyobb népszerűségnek örvendenek. Mindinkább tapasztalható, hogy a befektetők a befektetéseik során igyekeznek a környezettudatosságot és a szociális értékeket szem előtt tartani. Az ESG-szemlélet egyre nagyobb fokú térnyerése hazánkban is tapasztalható, melyet a globális kihívások finanszírozási igénye, a befektetői kereslet változása és a felelős befektetők megjelenése, az egyre nagyobb számú befektetői kezdeményezés és a szabályozási környezet változása indukál. A pilot ESG-tanácsadás a vállalkozások fenntarthatósági és ESG szemléletmódra való felkészítése és a szükséges adaptációs lépések azonosítása révén mutatja meg, hogy a BÉT ESG módszertanának szempontjai miként ültethető át konkrét cégek jelentéstételi eljárásaiba és az azokat alátámasztó folyamatokba.

Jelen felhívás a fent vázolt célok mentén kívánja erősíteni a KKV-k versenyképességének növelését azáltal, hogy az ESG kihívásokkal érintett kis- és közepes méretű vállalatok felkészülését biztosítja támogatott ESG-tanácsadás igénybevételével.

A BÉT a „Pilot ESG Tanácsadási program” c. felhívás keretében előzetesen akkreditált ESG-tanácsadók által nyújtott ESG-tanácsadási szolgáltatások segítségével támogatja a KKV-k ESG-felkészülését. A jelentkezők/Címzettek bármely akkreditált ESG tanácsadó szolgáltatásait igénybe vehetik. Az Akkreditált ESG-Tanácsadók listáját a BÉT a saját honlapján közli. **Figyelem! A felhívásban meghirdetett pilot ESG-tanácsadási támogatást a Címzettek csak a BÉT által akkreditált és közzétett ESG-tanácsadók szolgáltatásként vehetik igénybe.**

## A rendelkezésre álló forrás

A Felhívás meghirdetésekor a támogatásra rendelkezésre álló tervezett keretösszeg nettó 209 millió Ft. A támogatott kérelmek várható száma: 13-14 db.

Amennyiben a rendelkezésre álló keret kimerül, vagy annak kimerülése előre jelezhető, a BÉT a benyújtási határidő előtt a benyújtás lehetőségét felfüggesztheti vagy a Címzetti Felhívást lezárhatja.

## A támogatás háttere

Jelen Felhívást a GINOP-1.1.7.-17 kiemelt projekt keretében támogatott BÉT hirdeti meg a Nemzetgazdasági Minisztériummal és jogutódjaival kötött GINOP-1.1.7-17-2017-00001 azonosító számú támogatási szerződés alapján.

1. **Ügyfélszolgálatok elérhetősége**

Telefon: +36 1 429 6700 (elérhető munkanapokon 10 és 16 óra között)

Email: esg\_mentoring@bse.hu (munkanapokon 72 órán belül várhatnak választ)

1. **A Projektekkel kapcsolatos elvárások**

Kérjük, hogy a kérelem összeállítása során vegye figyelembe, hogy a kérelmeknek meg kell felelniük különösen a következőknek:

## Támogatható tevékenységek bemutatása

A KKV-k pilot ESG-tanácsadási támogatása keretében, a KKV-k BÉT módszertan szerinti ESG felkészítésének támogatása érdekében **kizárólag a BÉT ESG-módszertan tesztelése** keretében megvalósított ESG-tanácsadás igénybevétele számolható el. **Támogatott tanácsadás csak a BÉT által előzetesen akkreditált ESG-Tanácsadótól vehető igénybe.**

A pilot ESG-tanácsadás keretében az alábbi BÉT ESG-módszertan szerinti tevékenységek támogathatók (a kapcsolódó elszámolható költségeket az 5.3 fejezet tartalmazza):

* A BÉT ESG-módszertan alapján a vállalati működés átvilágítása (esetleges GAP-elemzés lefolytatása);
* A vállalat működése szempontjából lényeges fenntarthatósági témák és érintetti kör (érintetti konzultációval alátámasztott) meghatározása a BÉT ESG-módszertan alapján;
* A BÉT ESG-módszertan vállalati alkalmazásához szükséges beavatkozások, lépések azonosítása;
* A vállalati szervezeti/működési modell és irányítási rendszer ESG-kompatibilitásának elemzése a BÉT ESG-módszertan alapján;
* Vállalati ESG stratégia elkészítése;
* Vállalati ESG jelentés elkészítése;
* A BÉT ESG-módszertan szerinti indikátortábla feltöltése a megadott pilot felületre (ez kötelező elem minden pályázó számára).

Minden pályázónak **legalább 3 támogatható tevékenységet vállalnia és dokumentált módon teljesítenie kell. A BÉT-módszertan szerinti indikátorok értékének meghatározása és feltöltése minden pályázó számára kötelező**.

## A támogatható tevékenységek állami támogatási szempontú besorolása

A Felhívás keretében támogatható tevékenységek a 2014-2020 programozási időszakra rendelt források felhasználására vonatkozó uniós versenyjogi értelemben vett állami támogatási szabályokról szóló 255/2014. (X. 10.) Korm. rendelet alapján közösségi versenyjogi szempontból az alábbi jogcímeken, a következő támogatási kategóriákra vonatkozó előírások alapján valósíthatók meg:

|  |  |  |
| --- | --- | --- |
| Támogatható tevékenység | Támogatás jogcíme | Támogatási kategória |
| Pilot ESG-tanácsadási szolgáltatás igénybevétele | 255/2014. (X. 10.) Korm. rendelet 6. § 1. pont: a versenyképes vállalkozói tudás elterjesztése | De minimis (csekély összegű) támogatás |

## A projekt műszaki-szakmai tartalmával és a megvalósítással kapcsolatos elvárások

## Általános elvárások

A projekt műszaki szakmai tartalmának meghatározásához az alábbi elvárások figyelembe vétele szükséges:

* 1. Nem részesülhet támogatásban az a kérelem, amelynek tartalma a jelen Felhívásban megfogalmazott célokkal (1.1) nincs összhangban.
  2. A kérelem adatlap pontjait a KKV-nak a Felhívásban meghatározott feltételek alapján releváns szakmai és pénzügyi tartalommal ki kell tölteni.
  3. A projekt megvalósításához szükséges szakmai kompetenciák biztosítása az akkreditált ESG tanácsadó feladta, míg a megvalósítási feltételeket a KKV biztosítja.
  4. A kérelemben vállalt tevékenységek költségvetésének reálisnak kell lennie, a piaci árakhoz igazodóan, reális és takarékos módon kell összeállítani. A hatékony és eredményes pénzgazdálkodás elvét, valamint az átlagos piaci árnak történő megfelelést a támogatói okirat hatályba lépését követően is biztosítani kell.
  5. A kérelemnek meg kell felelnie a Felhívásban foglalt feltételeknek.
  6. Jelen Felhívás keretében elszámolásra kerülő költségtételek semmilyen egyéb uniós, illetve hazai forrásból nem kerülhetnek elszámolásra.
  7. A kérelem támogatására csökkentett tartalommal kell javaslatot tenni, ha a kérelem tervezett költségei között olyan költségtétel szerepel, amely nem elszámolható, nem szükséges a célok teljesítéséhez vagy aránytalanul magas. Amennyiben a benyújtott támogatási kérelem nem elszámolható költségeket tartalmaz, csökkentett támogatás odaítélésére abban az esetben van lehetőség, ha a projekt a csökkentést követően is megfelel a Felhívás feltételeinek, és a csökkentés nem befolyásolja érdemben a projekt eredeti célját.
  8. A KKV-nak kötelezettséget kell vállalnia arra, hogy a projekt záró kifizetési kérelmének BÉT általi elfogadásáig a tisztességtelen piaci magatartás és versenykorlátozás tilalmáról szóló 1996. évi LVII. törvény 23. § (2) bekezdésének megfelelően a vállalkozást közvetlen irányítása alatt tartja, így többek között közvetlen és közvetett tulajdonosi struktúráját a BÉT tájékoztatása nélkül nem változtatja meg. A változásról 5 (öt) munkanapon belül írásban tájékoztatja a BÉT-et.
  9. A KKV-nak kötelezettséget kell vállalnia arra, hogy a társaság vezetőjének és közvetlen helyetteseinek személyében bekövetkező változásokról 5 (öt) munkanapon belül írásban tájékoztatja a BÉT-et.
  10. A KKV-nak kötelezettséget kell vállalnia arra, hogy a projekt előrehaladásáról a támogatói okiratban meghatározottak szerint beszámol.
  11. A KKV-nak vállalnia kell, hogy a projekt keretében megvalósítja azokat a tevékenységeket, amelyeket a kérelemben feltüntetett tevékenységlistában megjelölt.
  12. A KKV-nak vállalnia kell, hogy a projekthez kapcsolódó nyilvános eseményeken, kommunikációjában és viselkedésében esélytudatosságot fejez ki: nem közvetít szegregációt, csökkenti a csoportokra vonatkozó meglévő előítéleteket.

## Mérföldkövek

A projekt megvalósítása során 1 mérföldkövet szükséges tervezni az alábbiak szerint:

|  |  |  |  |
| --- | --- | --- | --- |
| Mérföldkő sorszáma | Elérésének legkésőbbi tervezett dátuma a projekt kezdő időpontjától számítva[[2]](#footnote-3) | Minimum követelmény az adott mérföldkő elérésekor | A projekt összköltségének maximálisan tervezhető és elszámolható költsége %-ban |
| 1. mérföldkő | 3 hónap | megkötött szolgáltatási szerződés, lezárt ESG pilot folyamat | 100% |

A felhívásra való jelentkezés feltétele, hogy a támogatást igénylő vállalkozás rendelkezzen egy BÉT által akkreditált ESG-Tanácsadóval közös nyilatkozattal (2. melléklet), amelyben a nyilatkozatot tevők vállalják a pilot ESG-Tanácsadási szolgáltatás nyújtását és igénybevételét. Figyelem! A támogatói okirat kiállítása után az ESG-Tanácsadóval szerződést is kell kötnie a KKV-nak, amelyet meg kell küldeni a BÉT számára, legkésőbb az 1. mérföldkő zárásaként.

A KKV a támogatói okiratban foglalt ütemezés szerinti záró mérföldkő elérését követő 12 munkanapon belül köteles szakmai beszámolót és kifizetési igénylést benyújtani a projekt műszaki-szakmai előrehaladásának bemutatásával. A mérföldkőben vállalt eredmények alátámasztását szolgáló dokumentumokat (pl. megkötött tanácsadói szerződés, elkészült stratégia stb.) a beszámolóhoz kell csatolni.

Felhívjuk a figyelmet, hogy amennyiben az adott mérföldkő elérésekor meghatározott szakmai tartalom nem teljesül, vagy csak részben teljesül, a BÉT a Működési Kézikönyvben foglaltak alapján dönthet a projekt leállításáról, illetve a támogatási megállapodástól való elállásról. Felhívjuk a figyelmet, hogy a műszaki, szakmai tartalom csökkenése esetén a támogatás összege arányosan csökkentésre kerül az érintett tulajdonságtól vagy képességtől való elmaradás arányában. A műszaki, szakmai tartalom csökkenése esetén a BÉT a megállapított támogatás csökkentéséről, a visszafizetési kötelezettség mértékéről és módjáról külön levélben értesíti a projektgazdát.

## Kötelező vállalások

Minden alábbi feltétel vállalása kötelező:

* a vállalat a projekt megvalósítása során együttműködik az ESG-Tanácsadóval, a KKV ESG-jelentéstételre való felkészülése és a BÉT ESG-módszertan tesztelése érdekében.
* valamennyi igénybe vett tanácsadási szolgáltatásról írásbeli dokumentáció készül a projekt során, amelyet mind a KKV mind pedig az akkreditált ESG-tanácsadó hitelesít, s amelyet a záró mérföldkő során a KKV benyújt a BÉT felé.

## A projektvégrehajtás időtartama

## A projekt megkezdése

Abban az esetben ítélhető meg a 651/2014/EU bizottsági rendelet szerinti támogatás, ha a kedvezményezett még a projekt megkezdése előtt benyújtotta a 651/2014/EU bizottsági rendelet 6. cikk (2) bekezdésében meghatározott kötelező tartalmi elemeket tartalmazó támogatás iránti kérelmét. Támogatás a kérelem benyújtását megelőzően megkezdett projekthez nem igényelhető. Amennyiben megállapítást nyer, hogy a projekt megkezdésére a kérelem benyújtását megelőzően sor került, a kérelem elutasításra, illetve a támogatás visszavonásra kerül.

A projekt megkezdési időpontjának a támogatási kérelem benyújtását követő nap minősül. A Címzett a támogatási kérelem benyújtását követő napon saját felelősségére megkezdheti a projekt megvalósítását, de az igénybe vett tanácsadási szolgáltatás pénzügyi támogatásához pozitív támogatói döntés, és az azt írásban rögzítő Támogatói Okirat kiállítása szükséges. A projekt megkezdése nincs befolyással a kérelem értékelésére és nem jelent előnyt annak elbírálása során, továbbá nem garantálja a támogatás elnyerését.

## A projekt végrehajtására rendelkezésre álló időtartam

A projekt fizikai befejezésére (azaz a tanácsadási szolgáltatások igénybevételére) a projekt megkezdését (vagy amennyiben a támogatói okirat hatályba lépéséig nem kezdődött meg, a támogatói okirat hatályba lépését) követően legfeljebb 3 hónap áll rendelkezésre. A projekt fizikai befejezése (azaz a tanácsadási szolgáltatások igénybevételének záródátuma) azonban nem lehet későbbi időpont, mint 2023. május 31.

A projekt fizikailag befejezett, amennyiben a projekt keretében támogatott valamennyi tevékenység a Felhívásban meghatározott feltételek mellett teljesült. A projekt fizikai befejezés napjának az utolsó támogatott tevékenység fizikai teljesítésének a napja minősül.

A támogatást igénylő projekttel kapcsolatos pénzügyi elszámolás (záró kifizetési igénylés) benyújtásának végső határideje a projekt fizikai befejezését követő 12. munkanap.

A projekt pénzügyi befejezésének minősül, ha a projekt fizikai befejezése megtörtént, valamint a projektmegvalósítás során keletkezett elszámoló bizonylatokat kiegyenlítették. A projekt pénzügyi befejezésének dátuma a projekt megvalósítási ideje alatt felmerült, a KKV által megfelelően elszámolt költségek közül a legkésőbbi kiegyenlítés dátuma. Az alátámasztó dokumentumokra vonatkozó leírást a Működési Kézikönyv 4. fejezete tartalmazza.

## Projektekkel kapcsolatos egyéb elvárások

## A projekt területi korlátozása

Olyan vállalkozások támogathatók, amelyek székhelye, telephelye vagy fióktelepe a kevésbé fejlett régiókban található, és vállalják, hogy tevékenységüket a megvalósítási időszak végéig a kevésbé fejlett régiókban fogják végezni, valamint rendelkeznek legalább 1 fő foglalkoztatottal a megvalósulási helyszínen.

A fejlesztés megvalósulásának helyszíne a vállalkozás bejegyzett magyarországi székhelye, telephelye vagy fióktelepe lehet. A megvalósulási helyszínnek a kérelem benyújtásáig kell bejegyzésre kerülnie, a támogatási kérelem benyújtásának időpontjában per- és igénymentesnek kell lennie, (kivéve, ha a vállalkozás az igény jogosultja) továbbá alkalmasnak kell lennie a projekt megvalósítására. A megvalósulási helyszín akkor tekinthető alkalmasnak, ha projekt tárgyát képező tevékenység elvégezhető a helyszínen, a projekt megvalósításhoz biztosított a megfelelő infrastruktúra. A megvalósítási helyszín alkalmasságát a BÉT ellenőrizheti.

Nem támogathatók a kizárólag a közép-magyarországi régió területén megvalósuló projektek, vagyis a tanácsadási tevékenységeket elsősorban a kevésbé fejlett régiók területén, a megvalósulási helyszínen szükséges igénybe venni, azonban indokolt esetben a tanácsadási tevékenységek megvalósulhatnak a közép-magyarországi régió területén is, amennyiben azok hasznosulása a kevésbé fejlett régiókban igazolható.

## Fenntartási kötelezettség

A megvalósuló projektek kapcsán a projektek lezárultát követően fenntartási kötelezettség nem áll fent.

A KKV-k megvalósítási időszakát követően fennálló kötelezettségek a következők:

a) Ellenőrzéstűrési kötelezettség: BÉT, IH, KEHI, ÁSZ, EUTAF, OLAF, Európai Számvevőszék, Európai Bizottság, Magyar Államkincstár és minden egyéb jogszabályban, vagy egyéb megbízásban, szerződésben feljogosított ellenőrző szervezet által végzett ellenőrzés(ek) tudomásul vételének és az abban való közreműködésnek a kötelezettsége,

b) Dokumentumok megőrzési kötelezettsége: a projekt zárását követően 10 évig, de legalább 2032. június 30-ig.

## Önerő

A támogatást igénylőnek nem kell önerővel rendelkeznie, de a támogatást igénylőnek a projekt el nem számolható költségeit önerőből szükséges fedeznie.

1. **A támogatási kérelmek benyújtásának feltételei**

Amennyiben jelentkezni kíván a Felhívásra, kérjük a következő információkat vegye figyelembe.

## Támogatást igénylők köre

Jelen felhívásra pályázhat, aki az alábbi feltételek mindegyikét teljesíti:

* + - a 651/2014/EU Rendelet I. Melléklete alapján kis- és középvállalkozásnak minősülő vállalkozás;
    - a vállalkozás székhelye, telephelye vagy fióktelepe a kevésbé fejlett régiókban található, és vállalja, hogy tevékenységét a megvalósítási időszak végéig a kevésbé fejlett régiókban fogja végezni.
    - rendelkezik legalább 1 fő foglalkoztatottal a kevésbé fejlett régiókban található székhelyen, telephelyen vagy fióktelepen.

**Jelen Felhívás keretében a kérelem benyújtására konzorciumi formában nincs lehetőség.**

## Támogatásban nem részesíthetők köre

Az alábbi szempontok szerint nem nyújtható támogatás azon vállalkozás részére:

1. amely nem teljesíti együttesen a 4.1. pontban meghatározott feltételeket;
2. amely olyan projektet kíván megvalósítani, amelynek tartalma a Felhívásban megfogalmazott célokkal (1.1) nincs összhangban;
3. amely a projektjét a kérelem benyújtását megelőzően megkezdte. A megkezdés időpontja a pályázó által a projekttevékenységek megvalósítására megkötött legkorábbi szerződés, illetve a teljesített kifizetés közül a legkorábbi időpont;
4. amelynek a saját tőkéje a kérelem benyújtását megelőző jóváhagyott (közgyűlés, taggyűlés, illetve a tulajdonosok által jóváhagyott) legutolsó lezárt üzleti év éves beszámolója alapján negatív;
5. akinek, vagy amelynek a kérelem benyújtását megelőző jóváhagyott (közgyűlés, taggyűlés, illetve a tulajdonosok által jóváhagyott) legutolsó lezárt üzleti év éves beszámolója alapján a saját tőkéje a törzstőke (alaptőke) jogszabályban előírt legkisebb mértéke alá csökkent;
6. amellyel szemben a Nemzeti Adó- és Vámhivatal (NAV), illetve az elődszervezete az APEH által indított végrehajtási eljárás van folyamatban a kérelem benyújtásának időpontjában;
7. amely vállalkozás vagy a 651/2014/EU rendelet 1. számú melléklete alapján meghatározott partner vagy kapcsolt vállalkozása ezen Felhívás keretéből már részesült támogatásban;
8. amely a BÉT 651/2014/EU rendelet 1. sz. melléklete alapján meghatározott partner és/vagy kapcsolt vállalkozása;
9. amely vállalkozás tulajdonosa vagy alkalmazottja a BÉT tulajdonosa vagy vezető testületi tagja;
10. amely vállalkozás tulajdonosa vagy alkalmazottja a BÉT tulajdonosának vagy vezető testületi tagjának Ptk. szerinti hozzátartozója;
11. ha a projekt megvalósítása kiemelkedően jelentős kockázatot hordoz, az alábbiak szerint:
    * + ha a vállalkozás, illetve az árajánlatadó/tanácsadó székhelye, telephelye, fióktelepe között egyezés áll fenn,
      + ha a vállalkozás, illetve az árajánlatadó/tanácsadó szakmai kompetenciái, gazdálkodási vagy tárgyi erőforrásai nem alkalmasak a projekt megvalósítására,
      + ha a megvalósítási helyszín nem alkalmas a kérelemben jelzett tevékenység végzésére,
      + ha a benyújtott támogatási kérelem alapján a megvalósítandó projekt nem a konvergencia régiókban valósulna meg (ott működő telephelyre, székhelyre, fióktelepre irányulna),
      + ha a pénzügyi teljesítés több kisösszegű[[3]](#footnote-4) részátutalás révén, vagy nagy összegű készpénzes kiegyenlítés révén történik.
12. a halászati és akvakultúra-termékek piacának közös szervezéséről, az 1184/2006/EK és az 1224/2009/EK tanácsi rendelet módosításáról, valamint a 104/2000/EK tanácsi rendelet hatályon kívül helyezéséről szóló, 2013. december 11-i 1379/2013/EU európai parlamenti és tanácsi rendeletben meghatározott akvakultúra-termékek termeléséhez, feldolgozásához és értékesítéséhez,
13. elsődleges mezőgazdasági termeléshez,
14. amely azt mezőgazdasági termékek feldolgozásához vagy forgalmazásához használja fel, amennyiben:
    * + a támogatás összege az elsődleges termelőktől beszerzett vagy az érintett vállalkozás által forgalmazott ilyen termékek ára vagy mennyisége alapján kerül rögzítésre,
      + a támogatás feltétele az elsődleges termelőknek történő teljes vagy részleges továbbadás.
15. nehéz helyzetben lévő vállalkozás részére (A Bizottság 651/2014/EU rendelete 2. cikk 18. pontja alapján), kivéve csekély összegű támogatás, illetve azon vállalkozás esetén, mely 2019. december 31-én nem volt nehéz helyzetben, de 2020. január 1. és 2021. június 30. között nehéz helyzetbe került;
16. exporttal kapcsolatos tevékenységhez, ha az az exportált mennyiségekhez, értékesítési hálózat kialakításához és működtetéséhez vagy az exporttevékenységgel összefüggésben felmerülő egyéb folyó kiadásokhoz közvetlenül kapcsolódik,
17. ha azt import áru helyett hazai áru használatától teszik függővé,
18. a 2010/787/EU tanácsi határozat hatálya alá tartozó versenyképtelen szénbányák bezárásához,
19. azon szervezet részére, amely az Európai Bizottság Magyarországnak címzett, európai uniós versenyjogi értelemben vett állami támogatás visszafizetésére kötelező határozatának nem tett eleget,
20. olyan feltétellel, amely az európai uniós jog megsértését eredményezi.

## A kérelem benyújtásának határideje és módja

A kérelmek benyújtása 2023. január 17-től 2023. április 15-ig lehetséges.

Amennyiben a vállalkozás vagy annak a 651/2014/EU rendelet 1. számú melléklete alapján meghatározott partner vagy kapcsolt vállalkozása jelen Felhívásra egyszerre több kérelmet nyújt be, az elsőként benyújtott kérelem kerül elbírálásra, a többi kérelem automatikusan elutasításra kerül.

A támogatási kérelem benyújtásának módja: elektronikus levél formátumban, a mellékletek csatolásával egyidejűleg az esg\_[mentoring@bse.hu](mailto:mentoring@bse.hu) email címre. Felhívjuk a figyelmet, hogy az emailben a csatolandó dokumentumokra történő link, hivatkozás nem elfogadható.

Felhívjuk a figyelmet, hogy a támogatási kérelemhez csatolni kell a kérelem adattartalmát hitelesítő, cégszerűen aláírt nyilatkozatot is. A nyilatkozat papír alapú példányát – ha azt nem minősített elektronikus aláírással[[4]](#footnote-5) látták el - postai úton vagy személyesen is be kell nyújtani az elektronikus benyújtást követően minél hamarabb, de legkésőbb a benyújtást követő 3 munkanapon belül zárt csomagolásban, postai ajánlott küldeményként vagy expressz postai szolgáltatás[[5]](#footnote-6)/futárposta-szolgáltatás[[6]](#footnote-7) (garantált kézbesítési idejű belföldi postai szolgáltatás) igénybevételével vagy személyesen a következő címre:

**Budapesti Értéktőzsde Zrt.**

**1013 Budapest, Krisztina körút 55.**

**1525 Budapest, Pf. 8.**

Kérjük, hogy a küldeményen jól láthatóan tüntesse fel a Felhívás kódszámát, a támogatást igénylő nevét és címét.

## Kiválasztási kritériumok és a kiválasztási eljárásrend

A beérkezett kérelmek közül a formailag megfelelteket a BÉT önállóan értékeli. Az eljárás során lehetőség van hiánypótlásra.

A BÉT Projekt Irányító Bizottsága minden, formailag megfelelt projektet megvizsgál, és a támogatási keret függvényében a benyújtás időpontjának sorrendjében támogatja.

Az eljárásrendre vonatkozó további információk a Működési Kézikönyvben találhatóak.

Jelen Felhívás keretében támogatásban részesülhetnek azon projektek, amelyek megfelelnek, a vonatkozó jogszabályi feltételeknek, a Felhívásban, és azok mellékleteiben foglalt kritériumoknak, valamint az alábbi kritériumoknak:

* 1. **Jogosultsági kritériumok:**

1. a vállalkozás **átlátható szervezetnek** minősül az államháztartásról szóló 2011. évi CXCV. törvény (a továbbiakban: Áht.) 1. § 4. és 50. § (1) bekezdés c) pontja szerint (5. melléklet);
2. a támogatást igénylő az államháztartásról szóló 2011. évi CXCV. törvényben (a továbbiakban: Áht.) foglaltak szerint megfelel a rendezett munkaügyi kapcsolatok követelményének;
3. a kérelemben tervezett fejlesztés az **európai uniós állami támogatási szabályok** alapján támogatható;
4. az **akkreditált ESG-Tanácsadóval közös** **nyilatkozat** (2. melléklet) és a KKV **de minimis nyilatkozatának** (4. melléklet) az elektronikus példánya benyújtásra került;
5. a támogatást igénylő által benyújtott **jogosultsági nyilatkozat** **elektronikus és papír alapú** példányai benyújtásra kerültek (3. melléklet);
6. a **támogatási kérelem** (1. melléklet) pontjait a támogatást igénylő a Felhívásban meghatározott feltételek alapján releváns szakmai és pénzügyi tartalommal kitöltötte;
7. a támogatást igénylő nem áll a támogatási rendszerből való kizárás hatálya alatt;
8. a támogatást igénylő nem áll jogerős végzéssel elrendelt felszámolási, csőd-, végelszámolási vagy egyéb - a megszüntetésére irányuló, jogszabályban meghatározott - eljárás alatt;
9. a támogatást igénylő a döntés tartalmát érdemben befolyásoló valótlan, hamis vagy megtévesztő adatot nem szolgáltatott vagy nem tett ilyen nyilatkozatot;
10. a támogatást igénylő eleget tett az Európai Bizottság európai uniós versenyjogi értelemben vett állami támogatás visszafizetésére kötelező határozatának;
11. a projekt megvalósulása a Felhívás 4.2. pontja alapján nem hordoz kiemelkedően jelentős kockázatot;
12. a támogatást igénylő a kérelem benyújtásával vállalja, hogy az európai uniós forrásból támogatott projektek kedvezményezettje a projektre vonatkozó környezetvédelmi és esélyegyenlőségi jogszabályokat betartja. A fejlesztéshez kapcsolódó nyilvános eseményeken, kommunikációjában és viselkedésében a támogatást igénylő esélytudatosságot fejez ki;

Amennyiben a jogosultsági kritériumoknak való megfelelőség nem egyértelműen állapítható meg a benyújtott támogatási kérelem alapján, akkor a BÉT hiánypótlásra szólítja fel a vállalkozást.

1. **A finanszírozással kapcsolatos információk**

Kérjük a projekt előkészítése során vegye figyelembe, hogy a támogatást a projekt megvalósítása során csak akkor tudja majd igénybe venni, ha megfelel a következő szabályoknak.

## A támogatás formája

Jelen Felhívás keretében nyújtott támogatás vissza nem térítendő támogatásnak minősül.

## A támogatás mértéke, összege

1. Az igényelhető vissza nem térítendő támogatás összege: maximum 14.850.000 millió Ft.
2. Az ÁFA jelen konstrukcióban nem elszámolható.
3. A kis- és középvállalkozás részére nyújtott de minimis támogatás maximális mértéke az elszámolható költség 100 %-a.
4. A de minimis támogatás nyújtásának feltétele, hogy a Címzett rendelkezzen de minimis kerettel, amelynek rendelkezésre állásáról nyilatkozatot nyújt be (4. melléklet).

*A kifizethető támogatás akkor sem haladhatja meg a támogatás maximális értékét, ha az elszámolható költségek összege meghaladja a maximális értéket. Ez esetben a pályázó választhatja meg a még be nem nyújtott számlák alapján, hogy mely elszámolható költségekhez vesz igénybe támogatást*.

## Az elszámolható költségek köre

A projekt elszámolható költségei között azon költségek tervezhetők, amelyek a projekt támogatható tevékenységeihez kapcsolódnak, szerepelnek a Felhívásban rögzített elszámolható költségek között, és megfelelnek az általános elszámolhatósági feltételeknek.

A költségek elszámolhatóságával kapcsolatos általános előírásokat, továbbá az egyes költségtípusokra vonatkozó részletes szabályozást a 272/2014. (XI.5.) Korm. rendelet 5. mellékletét képező Nemzeti szabályozás az elszámolható költségekről - 2014-2020 programozási időszak c. útmutató tartalmazza.

A támogatás keretében csak az akkreditált ESG-tanácsadók által biztosított pilot ESG-tanácsadás szolgáltatási díjai számolhatók el. Egy Címzett esetében maximum 330 óra tanácsadás vehető igénybe, a maximum óradíj nettó 45.000 Ft/óra lehet, így az egy Címzett által igényelhető össztámogatási érték nem lehet magasabb nettó 14.850.000 Ft összegnél. Egy Címzett csak egy támogatási kérelmet nyújthat be jelen konstrukcióban. Az áfa nem elszámolható.

A támogatás keretében a külső szakértő által nyújtott tanácsadási szolgáltatás költsége számolható el azzal, hogy az érintett szolgáltatás nem lehet folyamatos vagy időszakosan visszatérő tevékenység és nem kapcsolódhat a vállalkozás szokásos működési költségeihez (pl. folyamatos adótanácsadáshoz, rendszeres jogi szolgáltatáshoz vagy hirdetéshez). A tanácsadásnak a BÉT ESG-módszertanát kell követnie, más módszertan szerint nyújtott tanácsadás nem elszámolható.

Címzetteknek támogatás csak az írásos formában teljesített, egyedi (testre szabott, az adott címzett valós, releváns problémáinak megoldására készített) megoldási javaslatot/alternatívákat tartalmazó tanácsadási tevékenység után adható. A szóbeli tanácsadás költsége nem elszámolható.

A KKV-k ESG felkészítésének támogatása érdekében kizárólag a BÉT ESG módszertan tesztelésére irányuló projekthez kötődően felmerült pilot ESG-tanácsadás igénybevétele számolható el.

A pilot ESG-tanácsadás a következő tevékenységeket foglalhatja magában:

* A BÉT ESG-módszertan alapján a vállalati működés átvilágítása (esetleges GAP-elemzés lefolytatása);
* A vállalat működése szempontjából lényeges fenntarthatósági témák és érintetti kör (érintetti konzultációval alátámasztott) meghatározása a BÉT ESG-módszertan alapján;
* A BÉT ESG-módszertan vállalati alkalmazásához szükséges beavatkozások, lépések azonosítása;
* A vállalati szervezeti/működési modell és irányítási rendszer ESG-kompatibilitásának elemzése a BÉT ESG-módszertan alapján;
* Vállalati ESG stratégia elkészítése;
* Vállalati ESG jelentés elkészítése;
* A BÉT ESG-módszertan szerinti indikátortábla feltöltése a megadott pilot felületre (ez kötelező elem minden pályázó számára).

Minden pályázónak **legalább 3 támogatható tevékenységet vállalnia és dokumentált módon teljesítenie kell. A BÉT-módszertan szerinti indikátorok értékének meghatározása és feltöltése minden pályázó számára kötelező**.

## Az elszámolhatóság további feltételei

1. A Felhívás keretében kizárólag olyan költségek számolhatók el, melyekre a vállalkozás más hazai vagy uniós forrásból nem kapott támogatást.
2. Jelen felhívás keretében csak egyszeri és utólagos elszámolásra van lehetőség.
3. Az irányadó jogszabályban meghatározott kötelezettségek megállapítása és betartása a támogatást igénylő, illetve a kedvezményezett feladata.
4. A közbeszerzésre kötelezett személyek és szervezetek körét a hatályos közbeszerzési törvény (2015. évi CXLIII. tv., a továbbiakban: Kbt.) határozza meg.
5. A 272/2014. (XI.5.) Korm. rendelet 5. melléklet 2.3.2.5b pontja értelmében a nem közbeszerzés köteles beszerzések vonatkozásában az alábbi összeférhetetlenségi szabályok állnak fenn:

Nem független az az ajánlattevő,

* + - 1. amelyben a támogatást igénylő / kedvezményezett vagy ezek tulajdonosa - irányító vagy felügyeleti szerve -, annak tagja, és/vagy a szervezet nevében nyilatkozattételre, képviseletre jogosult személy, továbbá ezen személy hozzátartozója az alábbi jogok valamelyikét gyakorolja: tulajdonosi, fenntartói, vagyonkezelői, irányítási, képviseleti, munkáltatói, vagy kinevezési;
      2. amelynek tulajdonosa - irányító vagy felügyeleti szerve -, annak tagja, és/vagy a szervezet nevében nyilatkozattételre, képviseletre jogosult személy, a támogatást igénylő / kedvezményezett szervezetében vagy ugyanazon beszerzés vonatkozásában másik ajánlattevő szervezetében az alábbi jogok valamelyikét gyakorolja: tulajdonosi, fenntartói, vagyonkezelői, irányítási, képviseleti, munkáltatói vagy kinevezési; vagy
      3. ha a támogatást igénylő / kedvezményezett vagy másik ajánlattevő vonatkozásában partner vagy kapcsolt vállalkozásnak minősül.

Az összeférhetetlenség vonatkozásában hozzátartozónak minősül Ptk. 8:1. § (1) bekezdés 1. és 2. pontja értelmében a házastárs, az egyeneságbeli rokon, az örökbefogadott, a mostoha- és a nevelt gyermek, az örökbefogadó-, a mostoha- és a nevelőszülő, a testvér, az élettárs, az egyeneságbeli rokon házastársa, a házastárs egyeneságbeli rokona és testvére, és a testvér házastársa.

1. A kérelemben feltüntetett tevékenységekhez tartozó költségtételek maximált támogatási összegét a piaci árak alapján a BÉT a Felhívásban rögzítette. Az ESG-tanácsadó és a Címzett a maximálisan támogatott díjtól eltérő szolgáltatási díjra vagy időtartamra vonatkozó megállapodást is köthet, azonban abból a BÉT maximum a Felhívásban maximált nettó 45.000 Ft óradíjat és maximum 330 óra ráfordítási időt, mindösszesen tehát maximum nettó 14.850.000 Ft összeget, vagy ha a számlaérték ettől kisebb, akkor csak a számlázott szolgáltatási díjat téríti meg.
2. Felhívjuk a pályázók figyelmét, hogy a kifizetési igénylések benyújtásával egyidejűleg az elvégzett tanácsadási tevékenységeket részletes alátámasztó dokumentációval szükséges igazolni. Kizárólag szóbeli tanácsadási tevékenység és az arról kiállított teljesítésigazolás nem elfogadható.
3. Kérjük, hogy minden esetben olyan szolgáltatási szerződés kerüljön megkötésre, melyben a teljesítésigazolás kiállításának feltétele a szolgáltató által elkészített írásos összefoglaló az elvégzett tevékenységekről, a keletkezett eredményekről és az átadott dokumentumokról. A projekt szakmai teljesítését az eredménydokumentumok (tanácsadók által elkészített dokumentáció) elektronikus verziójának (PDF) csatolásával szükséges igazolni, a kifizetési kérelem benyújtásával párhuzamosan.

## Nem elszámolható költségek köre

A támogatható tevékenységekhez kapcsolódóan nem elszámolható költségnek minősül mindazon költség, amely nem szerepel az 5.3. pontban, így különösen:

1. áfa;
2. a projekt megvalósításában résztvevőktől és a döntéshozatalban érintettektől és/vagy Ptk. szerinti hozzátartozóitól, valamint azok vállalkozásaitól beszerzendő eszközhöz vagy szolgáltatáshoz kapcsolódó bármely költség;
3. a támogatást igénylőnél saját teljesítés keretében felmerült, továbbá a 651/2014/EU rendelet I. Melléklete alapján meghatározott partner és/vagy kapcsolt vállalkozásától és/vagy kedvezményezett Ptk. szerinti hozzátartozója és/vagy a kedvezményezett vezető tisztségviselőjétől és Ptk. szerinti hozzátartozóitól, valamint azok vállalkozásaitól történő beszerzés, nyújtott szolgáltatás.

## Az állami támogatásokra vonatkozó rendelkezések

A címzetti felhívás szempontjából releváns állami támogatási szabályokat a Működési Kézikönyv 1.2. pontja, a csekély összegű támogatásokra vonatkozó részletes szabályokat az 1407/2013/EU bizottsági rendelet tartalmazza.

A csekély összegű támogatásra vonatkozó részletes szabályokat az Európai Unió működéséről szóló szerződés 107. és 108. cikkének a csekély összegű (de minimis) támogatásokra való alkalmazásáról szóló, 2013. december 18-i 1407/2013/EU bizottsági rendelet (HL L 352, 2013. 12.24. 1.o), valamint az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet szabályozza.

Az egy és ugyanazon vállalkozásnak minősülő vállalkozások részére az 1407/2013/EU bizottsági rendelet hatálya alá tartozó, Magyarországon odaítélt csekély összegű támogatás (ezen alcím vonatkozásában a továbbiakban: támogatás) bruttó támogatástartalma nem haladhatja meg a 200 000 eurónak, közúti kereskedelmi árufuvarozást ellenszolgáltatás fejében végző, egy és ugyanazon vállalkozásnak minősülő vállalkozások esetén a 100 000 eurónak megfelelő forintösszeget, figyelembe véve az 1407/2013/EU bizottsági rendelet 3. cikk (8) és (9) bekezdését.

Fúzió és felvásárlás esetén valamennyi, a korábbi vállalkozásoknak nyújtott csekély összegű támogatást figyelembe kell venni annak meghatározása érdekében, hogy bármely, akár az új, akár a megszerzendő vállalkozásnak nyújtandó új, csekély összegű támogatás meghaladja-e a vonatkozó felső határt. A fúziót vagy felvásárlást megelőzően jogszerűen odaítélt csekély összegű támogatás ezt követően is jogszerű marad.

Ha egy vállalkozás két vagy több külön vállalkozásra válik szét, a szétválást megelőzően nyújtott csekély összegű támogatást az eredetileg a támogatásban részesülő vállalkozásnak kell betudni, amely elvben azonos azzal a vállalkozással, amely a csekély összegű támogatással támogatott tevékenységeket átvállalta. Ha erre nincs lehetőség, a csekély összegű támogatást saját tőkéjük – a szétválás tényleges időpontjában érvényes – könyv szerinti értéke alapján arányosan el kell osztani az új vállalkozások között.

Az 1407/2013/EU bizottsági rendelet alapján nyújtott csekély összegű támogatás az Európai Unió működéséről szóló szerződés 107. és 108. cikkének az általános gazdasági érdekű szolgáltatást nyújtó vállalkozások számára nyújtott csekély összegű támogatásokra való alkalmazásáról szóló, 2012. április 25-i 360/2012/EU bizottsági rendeletnek (HL L 114., 2012.4.26., 8. o.) megfelelően nyújtott csekély összegű támogatással a 360/2012/EU bizottsági rendeletben meghatározott felső határig halmozható. Az 1407/2013/EU bizottsági rendelet szerinti csekély összegű támogatás más csekély összegű támogatásokról szóló rendeleteknek megfelelően nyújtott csekély összegű támogatással az 1407/2013/EU bizottsági rendelet 3. cikkének (2) bekezdésében meghatározott felső határig halmozható.

A támogatás nem halmozható azonos elszámolható költségek vagy azonos kockázatfinanszírozási célú intézkedés vonatkozásában nyújtott állami támogatással, ha az így halmozott összeg meghaladná a csoportmentességi rendeletekben vagy az Európai Bizottság jóváhagyó határozatában meghatározott legmagasabb támogatási intenzitást vagy összeget.

A kedvezményezettnek az 1407/2013/EU bizottsági rendelet 5. cikk (1) bekezdése figyelembevételével - az ott meghatározott feltételek teljesítésének megállapítására alkalmas módon - nyilatkoznia kell a részére a támogatás odaítélésének évében és az azt megelőző két pénzügyi évben nyújtott csekély összegű támogatások támogatástartalmáról.

**Támogatáshalmozódás**

Azonos vagy részben azonosként azonosítható elszámolható költségek esetén állami támogatás abban az esetben halmozható más, helyi, regionális, államháztartási vagy uniós forrásból származó állami támogatással, ha az nem vezet a csoportmentességi rendeletekben vagy az Európai Bizottság jóváhagyó határozatában meghatározott legmagasabb támogatási intenzitás túllépéséhez.

Állami támogatás különböző azonosítható elszámolható költségek esetén halmozható más, helyi, regionális, államháztartási vagy uniós forrásból származó állami támogatással.

Az egy projekthez igénybe vett összes támogatás - függetlenül attól, hogy annak finanszírozása uniós, országos, regionális vagy helyi forrásból történik - támogatási intenzitása vagy összege nem haladhatja meg az irányadó uniós állami támogatási szabályokban meghatározott támogatási intenzitást vagy támogatási összeget.

A csekély összegű támogatás, amennyiben azonosítható elszámolható költségekkel nem rendelkezik, bármely egyéb, azonosítható elszámolható költségekkel rendelkező állami támogatással halmozható. Az azonosítható elszámolható költségekkel nem rendelkező támogatás a csoportmentességi rendeletekben és az Európai Bizottság jóváhagyó határozatában meghatározott legmagasabb teljes támogatási intenzitásig vagy támogatási összegig bármilyen más, azonosítható elszámolható költségekkel nem rendelkező állami támogatással halmozható.

1. **A kérelem elkészítése során csatolandó mellékletek listája**

A kérelem elkészítésekor (adatlap és költségvetés) a következő mellékleteket az eredeti példányok elektronikus másolataként szükséges csatolni:

* 1. Az ESG-Tanácsadóval közös nyilatkozat a Címzettnek nyújtandó szolgáltatások céljáról, tartalmáról és ütemezéséről, valamint azok igénybevételéről (2. melléklet):
  2. A vállalkozás hivatalos képviselőjének eredeti aláírási címpéldánya vagy ügyvéd által hitelesített aláírásminta.

A becsatolt aláírási címpéldánynak/ügyvéd által hitelesített aláírásmintának alkalmasnak kell lennie a cégszerű aláírás ellenőrzésére.

* 1. Átláthatósági nyilatkozat (5. melléklet).
  2. A kérelem adattartalmát hitelesítő, eredeti, cégszerűen aláírt nyilatkozat (3. melléklet).
  3. A kérelem beadását megelőző utolsó lezárt, teljes üzleti évben a NAV-nak kötelezően megküldendő bevallás statisztikai és megváltozott munkaképességű munkavállalói létszámot tartalmazó oldala (pl. kettős könyvvitelt vezető vállalkozások esetén a 2014. évről beküldendő NAV adatlap száma: 1429-A-02-02), vagy belső munkaügyi nyilvántartása.
  4. De minimis nyilatkozat (4. melléklet).

Felhívjuk figyelmét, hogy a felsorolt mellékleteket a támogatási kérelem elkészítésekor kell csatolni. **A kérelem adattartalmát hitelesítő nyilatkozat (3. melléklet) aláírását és elküldését a jelen Felhívás 4.3. pontjában meghatározott módon kell elvégezni.**

1. **További információk**

Tájékoztatjuk a tisztelt vállalkozást, hogy a kérelmek elbírálása során a vállalkozással kapcsolatos, a közhiteles adatbázisokban elérhető adatok vagy azok egy része az eljárási rendelet hatálya alá tartozó szervezetek által felhasználásra kerülnek.

A BÉT fenntartja a jogot, hogy jelen Felhívást a jogszabályi környezet alakulásának megfelelően indokolt esetben módosítsa, illetve jogszabályban meghatározott esetben felfüggessze, vagy lezárja, amelyről a BÉT indoklással ellátott közleményt tesz közzé a [www.bet.hu](http://www.bet.hu) oldalon.

**Kérjük, hogy a kérelmet a mellékletek és tájékoztatók figyelembevételével készítsék el.**

1. A kérelem benyújtására és megvalósítására számos egyéb feltétel vonatkozhat. Kérjük, tanulmányozza át ezeket a Felhívás további fejezeteiben. [↑](#footnote-ref-2)
2. A projekt megvalósításának kezdő időpontja a támogatási kérelem benyújtását követő nap. A projekt megvalósításnak záró időpontját a projektgazda a támogatási kérelmében adja meg és a támogatási megállapodásban is rögzítve lesz. [↑](#footnote-ref-3)
3. Kisösszegűnek számít az 1 millió Ft alatti részátutalás. [↑](#footnote-ref-4)
4. Minősített elektronikus aláírás: olyan - fokozott biztonságú - elektronikus aláírás, amelyet az aláíró biztonságos aláírás-létrehozó eszközzel hozott létre, és amelynek hitelesítése céljából minősített tanúsítványt bocsátottak ki. [↑](#footnote-ref-5)
5. A postai szolgáltatásokról szóló 2012. évi CLIX. törvény (a továbbiakban Posta tv.) 2. § 9. pontjában foglaltak szerint expressz postai szolgáltatás: az az időgarantált szolgáltatás, melynek keretében a postai szolgáltató arra vállal kötelezettséget, hogy a postai küldeményt belföldön legkésőbb a felvételt követő munkanapon, Európai Unió tagállamaiba címzett küldemény esetében legkésőbb a felvételt követő harmadik munkanapon, egyéb nemzetközi viszonylatú küldemény esetében legkésőbb a felvételt követő ötödik munkanapon kézbesíti, és emellett az alábbi a)-f) pontban foglalt többletszolgáltatások közül legalább egyet teljesít:

   a) nyomon követhető kezelés;

   b) utánvétel;

   c) tértivevény;

   d) értéknyilvánítás;

   e) kizárólag a küldemény címzettjeként megjelölt személy kezéhez történő kézbesítés;

   f) a küldeménynek a feladó lakóhelyén, tartózkodási helyén, székhelyén, telephelyén vagy fióktelepén történő felvétele. [↑](#footnote-ref-6)
6. A Posta tv. 2. § 15. pontjában foglaltak szerint futárposta-szolgáltatás: olyan - a küldemény felvételétől számított legfeljebb 24 órán belül teljesítendő - időgarantált postai szolgáltatás, amelynek keretében a postai szolgáltató arra vállal kötelezettséget, hogy a postai küldemény felvételét végző személy a postai küldeményt a kézbesítés megkísérléséig megszakítás nélkül személyes felügyelete alatt tartja oly módon, hogy a feladó ez alatt bármely időpontban rendelkezhessen a postai küldemény címzettjének vagy címének a megváltoztatásáról, és sikertelen személyes kézbesítés esetén megtehesse a szükséges intézkedéseket. Felhívjuk figyelmét, hogy amennyiben postafiók címre kell beküldeni a támogatási kérelmet, akkor futárpostai szolgáltatás – a Posta törvény rendelkezései alapján - nem vehető igénybe. [↑](#footnote-ref-7)